“Le se ke la lebala go dira botse le go abelana le ba bangwe dilo tšeo le nago le tšona, gobane Modimo o kgahlišwa ke dihlabelo tše bjalo.” (Baheberu 13:16) Ela hloko gore gaešita le ge re “abelana le ba bangwe dilo,” gape re swanetše go gopola “go dira botse,” goba ditiro tše di holago. Ka mohlala, batswadi ba bohlale ba tlwaetša bana ba bona go thuša batšofadi ka mediro ya letšatši le letšatši; go kgothatša balwetši ka go ba ngwalela karata, go ba etela goba ka go ba leletša mogala; gotee le go kgahlegela bana ba bangwe bao ba diilago goba ba sego ba itekanela mmeleng. Ka baka leo, bana ba ithuta go ba botho le go nea ka seatla se se bulegilego ngwaga ka moka. Banyakišiši ba thatafalelwa ke go hlalosa kgethollo. Ba bangwe ba re ke “go ba le pono goba maikwelo a fošagetšego ka motho ka ge e le wa sehlopha se itšego.” Ba bangwe ba re pono ye e theilwe “tsebišong yeo e sa felelago,” e lego seo se dirago gore “batho ba sehlopha se itšego ba ahlolwe.” Go sa šetšwe gore boemo ke bofe, motho a ka kgethollwa ka baka la morafo wa gabo, boima bja gagwe bja mmele, bong bja gagwe, leleme leo a le bolelago, bodumedi bja gagwe goba selo le ge e le sefe seo se ka tšewago e le se se fapanego.